**Glasuri din cer**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gâștile dinspre amiază

Aduc vremea nouă-ncoace,

Umplu-n strigăte de rază

Ale cerurilor pace.

Le-așteptam demult să vină

De pe aripile sure

Vestea largă de Lumină

Să o toarne în pădure.

Peste umbrele de arbori

Prin zăpezile pitite

Fulguiesc cu glasuri dalbe

Stolurile ascuțite.

Freamătă oricare mugur

Ce în inimă se zbate

Ca și slovele din rugă

Spre-Nviere înălțate.

Mă îndeamnă voci de gâște

Luminoase și concave

Ca să pierd din viață niște

Mărunțișuri ce-mi sunt grave.

Să le las prin dezghețare

În pâraie din omături

Pornind hojma după Soare

Să nu le rămân alături.

Lăsând inima-mi să bată

Neștiind prudent răspunsul

O strigare aripată

Să-mi răsune tot ascunsul.

Precum gâștele îmi toarnă

Notele de primăvară

Să mă smulg și eu din iarnă

Ca o pasăre ușoară.

Victor Bragagiu